钦定古今图书集成/明伦汇编/氏族典/第155卷 > 《廖用贤尚友录》 > 樊一蘅
## 钦定古今图书集成/明伦汇编/氏族典/第155卷 > 《廖用贤尚友录》 > 樊一蘅

按《明外史樊一蘅传》：“一蘅，字君带，宜宾人。父垣，常德
知府。一蘅举万历四十七年进士，知安义、襄阳，累官
吏部郎中，请告归。崇祯三年，迁榆林兵备参议，被荐，
迁监军副使，再迁右参政，分巡关南。贼逼西安，总督
洪承畴令一蘅监左光先、张应昌军，连破贼，贼走，进
按察使。十二年，擢右佥都御史，巡抚宁夏，被劾罢归。”
十六年冬，用荐起兵部右侍郎，总督川、陕军务。道阻，
命不达。福王立于南京，复申前命。时张献忠已据全
蜀，惟遵义未陷，一蘅与王应熊避其地。既拜命，檄诸
郡旧将会师大举复重庆、松潘、龙安、茂州、叙州，击破
贼兵数万，威名大震。献忠败，孙可望等率残卒南奔，
骤至重庆，遂陷綦江、遵义。王祥等复取保、宁二郡，一
蘅再驻江上，为收复全蜀计；乃列上《善后事宜》及诸
将功状于永明王；拜一蘅户、兵二部尚书，加太子太
傅。时应熊已死，而诸将据州县，一蘅令不行，保叙州
一郡而已。孙可望遣白文选攻杀祥，降其众二十馀
万，尽得遵义、重庆。一蘅益孤，谢事避山中，遘疾死。